Հ Ի Մ Ն Ա Վ Ո Ր ՈՒ Մ
«ԵՐԵՎԱՆ ՔԱՂԱՔԻ ՎԱՐԴԱՇԵՆ 6-ՐԴ ՓՈՂՈՑԻ Հ.66/1 ԵՎ ՎԱՐԴԱՇԵՆ 6-ՐԴ ՓՈՂՈՑԻ Հ.68Ա ՀԱՍՑԵՆԵՐՈՒՄ ԳՏՆՎՈՂ ՇԵՆՔԵՐԻ ՆԿԱՏՄԱՄԲ ՀԱՆՐՈՒԹՅԱՆ ԳԵՐԱԿԱ ՇԱՀ ՃԱՆԱՉԵԼՈՒ ՄԱUԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

        Ընթացիկ իրավիճակը, խնդիրները
        Էրեբունի վարչական շրջանի Վարդաշեն 6-րդ փողոցի հ.66/1 և Վարդաշեն 6-րդ փողոցի հ.68Ա հասցեներում գտնվող բնակելի շենքերը հանդիսանում են 4-րդ կարգի վթարային և կանգնած են փլուզման վտանգի առաջ: Որոշմամբ նախատեսվում է քննարկվող հատվածը ճանաչել հանրության գերակա շահ, որի արդյունքում նշված շենքերի բնակիչները հնարավորություն կունենան ստանալ «Հանրության գերակա շահերի ապահովման նպատակով սեփականության օտարման մասին» օրենքով սահմանված փոխհատուցումը կամ բնակարանի գնման վկայագիր:
Ծրագրի կատարման արդյունքում կլուծվեն տվյալ շենքերում բնակվող բնակիչների բնակարանային խնդիրները, կապահովվի բնակիչների և երրորդ անձանց անվտանգությունը, 4-րդ կարգի վթարային շենքերը կապամոնտաժվեն, կվերանա այդ շենքերի փլուզման վտանգը, կբացառվեն անկանխատեսելի հետևանքները: 
Ծրագիրն ամբողջությամբ կատարելուց և վթարային բնակարանները ազատելուց հետո շենքերի ապամոնտաժման աշխատանքները իրականացվելու են Երևան համայնքի միջոցների հաշվին՝ օրենքով սահմանված կարգով և ժամկետներում:
       Նախագծի ընդունման անհրաժեշտությունը
       Վարդաշեն 6-րդ փողոցի հ.66/1 և Վարդաշեն 6-րդ փողոցի հ.68ա հասցեներում  գտնվող 4-րդ կարգի վթարային շենքերի  տարածքները ճանաչվում են հանրության գերակա շահ, քանի որ քանդման ենթակա 4-րդ կարգի վթարային հանրակացարանային շենքերի քանդման, այդ շենքերի բնակիչների վերաբնակեցման աշխատանքների իրականացման շահը գերակայում է օտարվող սեփականության սեփականատերերի շահերի նկատմամբ:
       Քննարկվող շենքերը հանդիսանում են 4-րդ կարգի վթարային և առկա է փլուզման վտանգ:
      Շենքերի բնակիչները ստանալու են «Հանրության գերակա շահերի ապահովման նպատակով սեփականության օտարման մասին» օրենքի համաձայն համարժեք փոխհատուցում: 
     Բոլոր այն շահառուները, որոնց փոխհատուցման չափը կազմելու է ՀՀ կառավարության 2025 թվականի նոյեմբերի 27-ի «Պարտապանի միակ բնակարանի իրացման համար նվազագույն գումար և պարտապանի միակ բնակարանի իրացումից վերադարձված նվազագույն գումարի տնօրինման կարգը սահմանելու մասին» N 1709-Ն որոշման 1-ին կետով սահմանված 7 800 000 ՀՀ դրամի չափից պակաս` Երևան համայնքի բյուջեի միջոցով Վկայագրի գումարը ավելացվում է մինչև 7 800 000 ՀՀ դրամը, բացառությամբ՝ այն շահառուների, ովքեր` ծրագրի ընդունման պահին Երևան համայնքում ունեն բնակելի տուն կամ բնակարան կամ այլ բնակելի տարածք, որի ընդհանուր համատեղ կամ բաժնային սեփականություն հանդիսացող գույքի շուկայական արժեքին մոտարկված կադաստրային արժեքը գերազանցում է ՀՀ կառավարության 2025 թվականի նոյեմբերի 27-ի N 1709-Ն որոշման 1-ին կետով սահմանված 7 800 000 ՀՀ դրամ չափը կամ բնակարանները Վարդաշեն 6-րդ փողոցի հ.66/1 և հ.68ա հասցեներում գտնվող հանրակացարանային շենքերում առքուվաճառքի պայմանագրերով ձեռք են բերվել նշված շենքերի նկատմամբ 4-րդ կարգի վթարայնության վերաբերյալ եզրակացություն տրամադրելուց հետո՝ սկսած 06.05.2020 թվականից: 
    Բնակարանի գնման վկայագրի միջոցով փոխհատուցում ստացող շահառու են հանդիսանում գտնվող հանրակացարանային շենքերի բնակարանների սեփականատերերը կամ օգտագործողները կամ շենքում անձնագրային հաշվառումով փաստացի հինգ տարվանից ավելի փաստացի բնակվող բնակիչները:
   Վկայագրի միջոցով փոխհատուցումը տրամադրվում է «Հանրության գերակա շահերի ապահովման նպատակով սեփականության օտարման մասին» օրենքի 11-րդ հոդվածով սահմանված չափին համապատասխան:
      Ակնկալվող արդյունք 
     Նախագծի ընդունման արդյունքում հնարավոր կլինի իրականացնել մշակված քաղաքաշինական ծրագիրը, կվերանա այդ շենքերի փլուզման վտանգը, կբացառվեն անկանխատեսելի հետևանքները և արդյունքում կլուծվեն քաղաքի տվյալ շենքերում բնակվող բնակիչների բնակարանային խնդիրները, տվյալ տարածքում կիրականացվեն կանաչապատման և բարեկարգման աշխատանքեր, կստեղծվեն կանաչ և հանգստի գոտիներ,կբարելավվի սանիտարական վիճակը և կվերականգնվի էկոլոգիական հավասարակշռությունը,կպաշտպանվի անձանց կյանքը, առողջությունը կամ սեփականությունը,կնվազեցվի և կկանխվի հնարավոր արտակարգ իրավիճակները:
        Լրացուցիչ ֆինանսական միջոցների անհրաժեշտությունը, պետական բյուջեի եկամուտներում և ծախսերում սպասվելիք փոփոխությունները: 
Նախագծի ընդունման արդյունքում, թե պետական բյուջում և  թե համայնքային բյուջեում նախատեսվում է ծախսերի ավելացնում: 
Պետական բյուջեում նախատեսվող ծախսերի չափը կազմում է մինչև 1.3 մլրդ դրամ:
Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք:
Նախագծի ընդունումն այլ իրավական ակտերում փոփոխություններ կատարելու անհրաժեշտություն չի առաջացնի: 
Նախագծի մշակման գործընթացում ներգրավված ինստիտուտները և անձինք: 
Նախագիծը մշակվել է Երևանի քաղաքապետարանի աշխատակազմի կողմից:
Ռազմավարական փաստաթղթերի հետ նախագծի կապի մասին
Նախագիծն ուղղակիորեն բխում է Հայաստանի Հանրապետության կառավարության 2021-2026թթ. Ծրագրի Քաղաքաշինության կոմիտեի 15.4 կետից  որով սահմանվում է քանդման ենթակա վթարային (4-րդ աստիճանի վնասվածություն) բնակարանային ֆոնդի հիմնախնդիրների կանոնակարգման պետական քաղաքականությունը և 15.7 կետից, որով իրականացվում է անբավարար տեխնիկական վիճակում գտնվող բնակֆոնդի հիմնախնդրի լուծմանն ուղղված ծրագրեր:
Միաժամանակ այն բխում է նաև Ծրագրի 4․10՝ շրջակա միջավայրի պաշտպանություն կետից, որտեղ որպես գերակա խնդիր ամրագրված է հողերի աղտոտման և դեգեներացման կանխարգելմանն ու նվազմանն ուղղված, կանաչ տնտեսության և կայուն զարգացման երկարաժամկետ նպատակի խթանմանն ուղղված ծրագրերի իրականացումը։

